舒州使宅天柱閣呈朱光祿
作者：郭祥正
朝代：宋

paragraphs: 羣山奔來一峰起，千丈芙蓉碧霄倚。
嫦娥却月愁推輪，王母呼烟結繒綺。
分明有路金闕通，翠滑無塵玉壺洗。
老松自作孤鳳吟，駭浪時翻三井水。
峨嵋絕巔安足論，力不擎天亦徒爾。
懊惱茂陵客，白日求攀天。
遺壇猶在半蕪没，隱約龍馭回瑤鞭。
直至唐家六皇帝，夢感異境開重玄。
真符預告後五百，佐佑寶歷推鴻延。
城頭建閣舊丞相，窻戶再新光祿賢。
手攜大筆恣吟覽，老句氣焰摩星躔。
當時數赴范公辟，秀骨照坐誰差肩。
功名自許出絕域，歲月漫往修途邅。
丈夫有命豈嗟慼，投老得地多雲泉。
霜柑正熟蟹螯美，白蟻旋漉浮金船。
伊予困躓坐小邑，悵望珠履參華筵。
祝公自此早歸隱，幅巾藜杖詩中仙。